Servisná sieť Bristol Street Motors sa pozrela bližšie na vzťah vodičov k "manuálom". Ale aj na to, koľko času potrebujete na ich prečítanie. Porovnala ich so slávnymi knihami Harry Potter a Polovičný princ či Harry Potter a Kameň mudrcov. Nie náhodou. Autá sú totiž stále zložitejšie, a tak rozsah ich manuálov konkuruje románom. Z prieskumu Bristol Street Motors vyplynulo, že vodiči siahajú po príručke zväčša len keď sú v núdzi. Až 60 % opýtaných uviedlo, že sa do manuálu nepozrelo ani len pred prvou jazdou. Stále viac ľudí sa navyše spolieha na informácie z internetu, na videá z Youtube alebo na rady známych.
Toľkoto trvá prečítanie "manuálov" k autám
Naopak, celú príručku si prečítalo okolo 29 % opýtaných. A dalo im to zabrať, aspoň v prípade niektorých značiek. Bristol Street Motors totiž pri prieskume príručiek k tridsiatim najpopulárnejším modelom vo Veľkej Británii zistil, že čas potrebný na ich prečítanie konkuruje spomínaným knihám. Na príručku k Audi A3 by ste potrebovali 11 hodín a 45 minút, len o päť minút menej ako na diel Harry Potter a Polovičný princ. Viac ako desať hodín by ste strávili pri "románe" Seat Ibiza (10 hodín, 56 minút) a Mercedes-Benz A (10 hodín, 42 minút). Zapotíte sa ale aj pri čítaní príručky ku Kii Sportage, Fordu Focus alebo VW Golf.